CELEX: 32016D0701
Language: lt
Date: 1462320000000
Title: 2016 m. gegužės 4 d. Komisijos įgyvendinimo sprendimas (ES) 2016/701, kuriuo dėl Prancūzijos statuso, susijusio su GSE, iš dalies keičiamas Sprendimas 2007/453/EB (pranešta dokumentu Nr. C(2016) 2600) (Tekstas svarbus EEE)

11.5.2016   
            
            
               LT
            
            
               Europos Sąjungos oficialusis leidinys
            
            
               L 121/22
            
         KOMISIJOS ĮGYVENDINIMO SPRENDIMAS (ES) 2016/701
   2016 m. gegužės 4 d.
   kuriuo dėl Prancūzijos statuso, susijusio su GSE, iš dalies keičiamas Sprendimas 2007/453/EB
   
      
         (pranešta dokumentu Nr. C(2016) 2600)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 5 straipsnio 2 dalies trečią pastraipą,
   kadangi:
   
               (1)
            
            
               Reglamente (EB) Nr. 999/2001 nustatyta, kad valstybių narių, trečiųjų šalių arba jų regionų (toliau – šalys arba regionai) statusas, susijęs su galvijų spongiformine encefalopatija (GSE), nustatomas priskiriant jas prie vienos iš trijų kategorijų: nedidelė GSE rizika, kontroliuojama GSE rizika ir nenustatyta GSE rizika;
            
         
               (2)
            
            
               Komisijos sprendimo 2007/453/EB (2) priede šalys arba regionai suskirstyti pagal jų GSE statusą;
            
         
               (3)
            
            
               šalis arba regionus priskiriant prie GSE rizikos kategorijų svarbiausias vaidmuo tenka Pasaulinei gyvūnų sveikatos organizacijai (toliau – OIE);
            
         
               (4)
            
            
               2015 m. gegužės 26 d. OIE Generalinė Asamblėja priėmė Rezoliuciją Nr. 21 dėl valstybių narių GSE rizikos statuso pripažinimo (3), kurioje nustatyta, kad Prancūzijoje GSE rizika yra nedidelė. Sprendimas 2007/453/EB 2015 m. rugpjūčio 4 d. buvo iš dalies pakeistas Komisijos įgyvendinimo sprendimu (ES) 2015/1356 (4) siekiant, kad ES teisėje būtų atsižvelgta į Prancūzijoje ir kitose šalyse nustatytą nedidelę GSE riziką;
            
         
               (5)
            
            
               2016 m. kovo 24 d. Prancūzija pranešė Komisijai, kitoms valstybėms narėms ir OIE apie Prancūzijoje nustatytą klasikinės GSE atvejį, susijusį su 2011 m. balandžio mėn. gimusiu galviju;
            
         
               (6)
            
            
               remiantis OIE Sausumos gyvūnų sveikatos kodekso (5) 11.4.3 straipsniu, viena iš sąlygų, lemiančių tai, kad šalyje nustatoma nedidelė GSE rizika ir šis statusas išsaugojamas, yra ta, kad, jeigu šalyje buvo vietinių klasikinės GSE atvejų, kiekvienas vietinis klasikinės GSE atvejis susijęs su galvijais, gimusiais daugiau kaip prieš 11 metų. Todėl, Prancūzijai pranešus apie klasikinės GSE atvejį, susijusį su penkerių metų galviju, OIE Gyvūnų ligų mokslinė komisija panaikino Prancūzijos nedidelės GSE rizikos statusą, pripažintą pagal Rezoliuciją Nr. 21, ir nuo 2016 m. kovo 25 d. vėl atnaujino ankstesnį Prancūzijos statusą, pripažindama ją šalimi, kurioje GSE rizika kontroliuojama;
            
         
               (7)
            
            
               todėl, siekiant atsižvelgti į tą sprendimą, Sprendimo 2007/453/EB priede pateiktas šalių sąrašas turėtų būti iš dalies pakeistas;
            
         
               (8)
            
            
               todėl Sprendimas 2007/453/EB turėtų būti atitinkamai iš dalies pakeistas;
            
         
               (9)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2007/453/EB priedas iš dalies keičiamas taip:
   
               1)
            
            
               įrašas „— Prancūzija“ dalyje „A. Šalys arba regionai, kuriuose GSE rizika yra nedidelė“ išbraukiamas;
            
         
               2)
            
            
               įrašas „— Prancūzija“ įtraukiamas į dalį „B. Šalys arba regionai, kuriuose GSE rizika kontroliuojama“ po įrašo „— Ispanija“ ir prieš įrašą „— Lietuva“.
            
         2 straipsnis
   Šis sprendimas skirtas valstybėms narėms.
   
      Priimta Briuselyje 2016 m. gegužės 4 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 147, 2001 5 31, p. 1.
   
      (2)  2007 m. birželio 29 d. Komisijos sprendimas 2007/453/EB, nustatantis valstybių narių ar trečiųjų šalių ar jų regionų būklę, atsižvelgiant į GSE, pagal jų GSE riziką (OL L 172, 2007 6 30, p. 84).
   
      (3)  http://www.oie.int/fileadmin/Home/eng/Animal_Health_in_the_World/docs/pdf/2015_A_RESO_R21_BSE.pdf
   
      (4)  2015 m. rugpjūčio 4 d. Komisijos įgyvendinimo sprendimas (ES) 2015/1356, kuriuo dėl Čekijos, Prancūzijos, Kipro, Lichtenšteino ir Šveicarijos statuso, susijusio su GSE, iš dalies keičiamas Sprendimas 2007/453/EB (OL L 209, 2015 8 6, p. 5).
   
      (5)  http://www.oie.int/international-standard-setting/terrestrial-code/access-online/